[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.6.2006

COM(2006) 355 τελικό

2004/0218 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου όσον αφορά την έκδοση κανονισμου του ευρωπαϊκου κοινοβουλιου και του συμβουλιου σχετικά με το χρηματοδοτικό μέσο για το περιβάλλον (LIFE +)

2004/0218 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου όσον αφορά την έκδοση κανονισμου του ευρωπαϊκου κοινοβουλιου και του συμβουλιου σχετικά με το χρηματοδοτικό μέσο για το περιβάλλον (LIFE +)

1. Ιστορικό

- Στις 29 Σεπτεμβρίου 2004, η Επιτροπή ενέκρινε πρόταση κανονισμού του Ευρωπαϊκού Κοινοβουλίου και του Συμβουλίου[1] σχετικά με το χρηματοδοτικό μέσο για το περιβάλλον (Life+) για έκδοση με τη διαδικασία συναπόφασης, όπως προβλέπεται στο άρθρο 251 της συνθήκης ΕΚ.

- Η Επιτροπή των Περιφερειών και η Ευρωπαϊκή Οικονομική και Κοινωνική Επιτροπή γνωμοδότησαν τον Απρίλιο του 2005.

- Το Ευρωπαϊκό Κοινοβούλιο καθόρισε τη θέση του σε πρώτη ανάγνωση στις 7 Ιουλίου 2005.

- Το Συμβούλιο ενέκρινε μερική πολιτική συμφωνία στις 2 Δεκεμβρίου 2005.

- Η Επιτροπή ενέκρινε τροποποιημένη πρόταση στις 24 Μαΐου 2006[2].

- Το Συμβούλιο καθόρισε την κοινή θέση του στις 27 Ιουνίου 2006.

2. Στόχος της πρότασης της Επιτροπής

Ο προτεινόμενος κανονισμός είναι μία από τις διάφορες προτάσεις που συναποτελούν τη δέσμη προτάσεων σχετικά με το δημοσιονομικό πλαίσιο 2007-2013, αλλά είναι η μόνη πρόταση που αφορά ειδικά το περιβάλλον. Στόχος της είναι:

- να παράσχει ειδική στήριξη σε κοινοτικό επίπεδο για μέτρα και έργα που ενέχουν ευρωπαϊκή προστιθέμενη αξία για την εφαρμογή, την επικαιροποίηση και την ανάπτυξη της κοινοτικής περιβαλλοντικής νομοθεσίας και των αντίστοιχων πολιτικών, ιδίως την εφαρμογή του έκτου κοινοτικού προγράμματος δράσης για το περιβάλλον (με παράλληλη χρηματοδότηση των επενδύσεων και των μέτρων διαχείρισης προς όφελος του περιβάλλοντος από άλλα χρηματοδοτικά μέσα)· και

- να αντικαταστήσει ορισμένα υφιστάμενα προγράμματα (ενώ ορισμένα στοιχεία του σημερινού καθεστώτος LIFE θα ενσωματωθούν σε άλλα χρηματοδοτικά μέσα).

Σκοπός αυτής της «ολοκληρωμένης προσέγγισης» είναι να διευρύνει το πεδίο εφαρμογής της συγχρηματοδότησης, να ενθαρρύνει την από κοινού διαμόρφωση πολιτικής και να επιτρέψει την καλύτερη αντιστοίχηση της χρηματοδότησης με τις εθνικές και περιφερειακές προτεραιότητες.

3. Παρατηρήσεις σχετικα με την κοινη θεση

3.1. Γενικές παρατηρήσεις

Στη σύνοδο ολομελείας της 7ης Ιουλίου 2005, το Ευρωπαϊκό Κοινοβούλιο ενέκρινε 37 τροπολογίες (και 1 εν μέρει) εκ των 44 που υποβλήθηκαν. Εκ των 37 τροπολογιών (και 1 εν μέρει), η Επιτροπή έκανε δεκτές 4 κατ’ αρχήν ή εν μέρει, στο μέτρο που διασαφήνιζαν ή βελτίωναν την αρχική πρόταση.

Η κοινή θέση τροποποιεί την πρόταση της Επιτροπής ως εξής:

- ενσωματώνει μια ειδική συνιστώσα σχετικά με τη φύση και τη βιοποικιλότητα·

- ορίζει σαφέστερα την έννοια της ευρωπαϊκής προστιθέμενης αξίας·

- αποσαφηνίζει το ρόλο των κρατών μελών, των εθνικών φορέων και της Επιτροπής όσον αφορά το σχεδιασμό του προγράμματος και τους μηχανισμούς υλοποίησης· και

- καταρτίζει προϋπολογισμό για το πρόγραμμα.

3.2. Ειδικές παρατηρήσεις

Σε συνέχεια των εργασιών του Συμβουλίου και ιδίως των συμπερασμάτων που προέκυψαν από τη μερική πολιτική συμφωνία της 2ας Δεκεμβρίου 2005, η Επιτροπή ήταν σε θέση να αποδεχθεί είτε επί λέξει είτε κατ’ αρχήν ένα μεγαλύτερο αριθμό τροπολογιών.

3.2.1. Τροπολογίες του Κοινοβουλίου που έγιναν δεκτές από την Επιτροπή εξ ολοκλήρου, εν μέρει ή κατ’ αρχήν και ενσωματώθηκαν στην κοινή θέση

Οι εξής τροπολογίες έγιναν δεκτές εξ ολοκλήρου ή εν μέρει:

- οι τροπολογίες 12, 15 (εν μέρει), 34 και 42, στο μέτρο που η διατύπωση του άρθρου 3 σχετικά με τα κριτήρια επιλεξιμότητας και ειδικά τα κριτήρια που συνδέονται με την ευρωπαϊκή προστιθέμενη αξία, καθώς και μια συνιστώσα για τη φύση και τη βιοποικιλότητα, περιλαμβάνονται στην κοινή θέση·

- η τροπολογία 26 όσον αφορά την ακριβέστερη κατανομή των πόρων για τη φύση και τη βιοποικιλότητα και η τροπολογία 44 στο μέτρο που το παράρτημα 2 της πρότασης της Επιτροπής έχει διαγραφεί·

- το άρθρο 5 συνάδει με την τροπολογία 34 στο μέτρο που καθορίζει ένα ανώτατο ποσοστό συγχρηματοδότησης και εν μέρει σύμφωνο με την τροπολογία 13 στο μέτρο που επιτρέπει ένα υψηλότερο ποσοστό για ορισμένα έργα στον τομέα της φύσης·

- η συμπληρωματικότητα διατηρείται στην κοινή θέση (άρθρο 10) και, ως εκ τούτου, τηρείται ο στόχος της τροπολογίας 23· η τροπολογία 27 λαμβάνεται υπόψη όσον αφορά τους ελέγχους παρακολούθησης που διενεργεί η Επιτροπή·

- η τροπολογία 36 για τη χρηματοδότηση των ΜΚΟ, δεδομένου ότι εξακολουθεί να υπάρχει ανάγκη για την παροχή χρηματοδότησης σε ευρωπαϊκό επίπεδο σε ορισμένες ΜΚΟ·

- η τροπολογία 14 στο μέτρο που το άρθρο 6 καθιστά σαφές ότι το LIFE+ θα μπορούσε να χρηματοδοτεί διακρατικά μέτρα και η τροπολογία 16 η οποία παρέχει στα κράτη μέλη ευελιξία ώστε να λαμβάνονται υπόψη οι εθνικές και περιφερειακές προτεραιότητες·

- υπάρχει γενική συνοχή με την τροπολογία 29, η οποία διασφαλίζει ότι όλες οι βασικές αποφάσεις θα υπόκεινται σε διαδικασία επιτροπολογίας·

- η αξιολόγηση και η παρακολούθηση συμπεριλαμβάνονται μέσω των τροπολογιών 19, 32 και 33·

- οι τροπολογίες 9 και 24 περιλαμβάνονται στις αιτιολογικές σκέψεις του σχεδίου κανονισμού.

3.2.2. Τροπολογίες του Κοινοβουλίου που απορρίφθηκαν από την Επιτροπή και το Συμβούλιο και δεν ενσωματώθηκαν στην κοινή θέση

Οι εξής τροπολογίες δεν ενσωματώθηκαν εξ ολοκλήρου ή εν μέρει:

- η τροπολογία 43 σχετικά με την πρόταση του Κοινοβουλίου για αύξηση του προϋπολογισμού, επειδή το σημερινό ύψος του προϋπολογισμού αποτελεί μέρος των δημοσιονομικών προοπτικών που έχουν συμφωνηθεί·

- η τροπολογία 21, επειδή ένας κατάλογος των πιθανών δικαιούχων ενδέχεται να αποβεί περιοριστικός και είναι ανάγκη το πρόγραμμα να είναι όσο το δυνατόν πιο ευέλικτο·

- οι τροπολογίες 15 (εν μέρει), 17, 18 και 37 (εν μέρει), επειδή η διαδικασία συναπόφασης όσον αφορά το πολυετές πρόγραμμα θα ήταν υπερβολικά χρονοβόρα·

- οι τροπολογίες 28, 30 και 31, επειδή αποκλίνουν από τις διαδικασίες που προβλέπονται στην απόφαση 1999/468/ΕΚ·

- η τροπολογία 20, επειδή η Επιτροπή δεν δύναται να διασφαλίσει την υλοποίηση της απαίτησης δημιουργίας θέσεων απασχόλησης·

- οι τροπολογίες 1 έως 8, επειδή αυτές οι αιτιολογικές σκέψεις είναι πλέον περιττές για την αιτιολόγηση του κειμένου·

- η τροπολογία 11 όσον αφορά το γενικό στόχο του κανονισμού.

4. Συμπέρασμα

Οι αλλαγές που εισήχθησαν από το Συμβούλιο συμβάλλουν στην αποσαφήνιση της πρότασης της Επιτροπής, ιδίως όσον αφορά το σαφέστερο ορισμό της ευρωπαϊκής προστιθέμενης αξίας και την αποσαφήνιση του ρόλου των κρατών μελών, των εθνικών φορέων και της Επιτροπής σχετικά με το σχεδιασμό του προγράμματος και τους μηχανισμούς υλοποίησης. Κατά συνέπεια, η Επιτροπή συντάσσεται με την κοινή θέση που εγκρίθηκε με ειδική πλειοψηφία στις 27 Ιουνίου 2006· επίσης, η Επιτροπή σημειώνει τη δήλωση του Συμβουλίου σχετικά με την τροποποίηση του προϋπολογισμού του προγράμματος σε δεύτερη ανάγνωση.

[1] COM(2004) 621 τελικό (2004/0218(COD)).

[2] COM(2006) 239 τελικό.